## L’Institut Valencià de Cultura celebra el 45 Certamen de Bandes de Música de la Comunitat Valenciana

*** La 45a edició del certamen tindrà lloc els dies 18 i 19 d’octubre en l’Auditori del Palau de les Arts, amb entrada gratuïta
* Participaran dotze bandes valencianes, distribuïdes en quatre seccions**

L’Institut Valencià de Cultura presenta el programa complet del 45 Certamen de Bandes de Música de la Comunitat Valenciana, una cita anual consolidada que tindrà lloc els dies 18 i 19 d’octubre en l’Auditori del Palau de les Arts, a València.

En esta 45a edició, són dotze les bandes participants en el certamen, dividides en quatre seccions diferents, segons el seu nombre de components. En la jornada del dissabte 18 d’octubre, les bandes integrants de les seccions quarta i tercera seran les encarregades d’interpretar els seus repertoris.

En la quarta secció, que obrirà el matí del dissabte a les 11:00 hores i que té com a obra obligada *Mira’m* de Josep Ros, participaran la Sociedad Cultural Deportiva Carolinas (Alacant), la Unión Musical de Navajas i la Societat Musical La Unió de Tres Forques (València).

En la tercera secció, a partir de les 17:00 hores, l’obra obligada és *La aldea mágica* de Jordi Peiró, amb la participació de la Sociedad Musical La Lira de Monforte del Cid, la Unió Musical d’Algímia i la Unió Musical Vallduxense.

El diumenge 19 d’octubre serà el torn de les bandes que componen la segona i primera secció. En la segona secció, que actuarà a partir de les 10:30 hores, l’obra obligada és *Oído interno*, d’Isabel Latorre, i participaran L’Harmonia Societat Musical d’Alacant, la Societat Musical La Familiar de Benissanó i la Unión Musical de Soneja.

Quant a la primera secció, que conclourà el certamen i actuarà el diumenge a les 17:30, tindrà com a obra obligada *Arrels (suite del ballet)* de Ximo Tarín Micó i comptarà amb la Societat Musical Santa Cecília de Guadassuar, el Centre Instructiu d’Art i Cultura de la Vall d’Uixó i la Unión Musical La Constancia de Catral.

El Certamen de Bandes de Música de la Comunitat Valenciana té entrada lliure en els dos dies de programació, fins que es complete l’aforament de l’Auditori del Palau de les Arts i les invitacions ja estan disponibles en la web del recinte. Un any més, el Certamen de Bandes de la Comunitat Valenciana es retransmetrà en *streaming* a través del canal de YouTube de l’Institut Valencià de Cultura.

El jurat de la 45a edició del Certamen de Bandes de Música de la Comunitat Valenciana està presidit per la directora adjunta de Música i Cultura Popular de l’IVC, Beatriu Traver. El vicepresident del jurat és Pere Manuel Aragó i la secretària M. José Albors Merino. Com a vocals intervindran Beatriz Fernández Aucejo, Cristóbal Soler Almudéver, Salvador Sebastiá López, José Vicente Algado Climent i Isabel Latorre Sáez. La presentadora de l’acte serà la periodista Laura Grande.

El Certamen de Bandes de Música de la Comunitat Valenciana és la final autonòmica en la qual confluïxen les bandes guanyadores dels certàmens provincials organitzats per les diputacions i està impulsat per l’Institut Valencià de Cultura, amb la col·laboració de la Federació de Societats Musicals de la Comunitat Valenciana i el Palau de les Arts.

Fecha: 16/10/2025